આપણી આસપાસ જોઈએ તો ઘણા બધા માણસો જેને આપણે રોજિંદુ જીવન કહીએ છીએ એનાથી થોડુંક અલગ અને મૌલિક જીવન જીવતા જોવા મળે છે. આવી વ્યક્તિઓ સામાન્યતઃ કોઈ પણ પ્રકારની અપેક્ષા વગર કે કોઈનાય ઉપકારમાં આવ્યા વગર સ્વબળે કે સ્વમેળે પોતાનો શોખ કે પોતાની લગન અથવા ધૂન માટે વ્યસ્ત રહેતી હોય છે. જેમ કે કોઈ ગૃહિણી પોતાના રોજિંદા ઘરકામ સિવાય થોડુંક વૈજ્ઞાનિક રીતે કે શાસ્ત્રીય રીતે રસોઈકળા બાબતે મથામણ કરતી હોય, તો તેની આજુબાજુ અથવા પરિચિતો શરૂઆતમાં તેની આ બાબતને સામાન્ય ગણશે. ઘણા એવું પણ કહેશે કે વસ્તુઓનો નકામો બગાડ કરે છે. કોઈક વળી એવું પણ કહે કે રસોઈ જેવી બાબતમાં વળી શું અખતરા કરવાના? બધી સ્ત્રીઓને રસોઈકળા તો આવડતી જ હોય ને? એમાં વળી શું મોર ટાંકવાના હોય? એક છેડે એવા પણ માણસો હોય, જે આ બાબતને તદ્દન નકારાત્મક રીતે પણ મૂલવતા હોય, ‘અરે ભાઈ મૂકને કડાકૂટ, જેમ ચાલતું હોય એમ ચાલવા દેને.’